《届积布山将泊复进》
清代·黄承吉

揱椭绵群峰，累累莫名似。不知何神灵，错物置平地。

一壁出瞰江，遥临俨车盖。过此峰更多，胶连叠形器。

滞留已经旬，始见帆顺利。击汰迎浇流，豗腾去如骥。

行行转山曲，飙折舟横济。坐立忽下趋，欹斜恐颠坠。

久客知风涛，忠信岂不事。鸩毒怀宴安，篙师漫轻试。

夜色含朦胧，岧峣互亏蔽。但见胥骑来，讵暇展衡视。

初闻蕲阳柝，再听兰溪吹。一发兼数程，欣然已忘悸。

作者简介：（1771—1842）清江苏江都人，字谦牧，号春谷。嘉庆十年进士。官岑溪知县。治经学宗汉儒，兼通历算，能辨中西异同。工诗古文。论史每独具只眼，尝以司马迁为孟子后尊圣明道之第一人，而为班固所诬。有《梦陔堂集》。